A BIZOTTSÁG 1688/2006/EK RENDELETE
(2006. november 15.)
a kiválótól eltérő minőségű közönséges búza behozatalára vonatkozó közösségi vámkontingensek keretében a III. alkontingens 4. részlete alapján kibocsátott behozatali engedélyeket illetően a 2375/2002/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 12. cikke (1) bekezdésére,
mivel:
(1)
A harmadik országokból származó, a kiválótól eltérő minőségű közönséges búzára vonatkozó közösségi vámkontingensek megnyitásáról és kezeléséről szóló, 2002. december 27-i 2375/2002/EK bizottsági rendelet (2) három alkontingenst hozott létre a különböző származási helyű búzára. A III. alkontingens az Amerikai Egyesült Államokon és Kanadán kívüli más harmadik országokat tartalmazza. Az alkontingenst négy negyedéves részletre osztották fel. A 4. részlet az október 1-jétől december 31-ig tartó időszakra vonatkozik.
(2)
A 2375/2002/EK rendelet 6. cikke értelmében az említett rendelet alapján kiadott engedélyek a kiállítás napjától számított negyvenöt napig érvényesek.
(3)
A 2375/2002/EK rendelet 5. cikke (1) bekezdésének harmadik albekezdése és a 9. cikke első számozatlan bekezdésének a) pontja alapján a behozatali engedély egyetlen származási országot tüntet fel, és csak az e országból származó termékekre érvényes.
(4)
Az Ukrajnából származó közönséges búza behozatalát 2006. október 1-jétől megzavarták a szóban forgó országokban a kivitel ellenőrzése és korlátozása céljából bevezetett intézkedések. A gazdasági szereplők ennek következtében nem tudják betartani a származási helyként Ukrajnát megjelölő behozatali engedélyekben vállalt kötelezettségeik legalább egy részét.
(5)
E gazdasági szereplők szankcionálásának elkerülése végett, és a kontingens megfelelő végrehajtásának érdekében indokolt bizonyos rugalmassággal kezelni a kiadott engedélyeket. E célból a 2375/2002/EK rendelettől való eltérés révén indokolt 2006 végéig meghosszabbítani a kiadott engedélyek érvényességét, és Ukrajnától eltérő, más harmadik országokból, de nem az Amerikai Egyesült Államból és Kanadából származó közönséges búza behozatalára is engedélyezni a szóban forgó engedélyek felhasználását.
(6)
A kiválótól eltérő minőségű közönséges búza (KN-kód: 1001 90 99) behozatalára a szóban forgó rendelet 3. cikke értelmében a III. alkontingens (tételszám: 09.4125) alapján a 2006. október 1-jétől kibocsátott behozatali engedélyek 2006. november 16-tól kezdődően járnak le. E rendelet módosításait tehát a lehető leghamarabb alkalmazni kell. Következésképpen indokolt előírni, hogy e rendelet az Európai Unió Hivatalos Lapjában való kihirdetésének napján lépjen hatályba.
(7)
Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2375/2002/EK rendelet 6. cikkétől eltérően a kiválótól eltérő minőségű közönséges búza (KN-kód: 1001 90 99) behozatalára a szóban forgó rendelet 3. cikke értelmében a III. alkontingens (tételszám: 09.4125) alapján kibocsátott, 2006. október 1. és 2006. november 16. közötti időszakra vonatkozó, és a 8. rovatban származási országként „Ukrajnát” megjelölő behozatali engedélyek a jogosultak kérésére 2006. december 31-ig meghosszabbíthatók. E célból a szóban forgó engedélyt kiállító hatóság érvényteleníti és kicseréli azt egy új engedélyre, amelyen a lejárat idejeként 2006. december 31. szerepel, vagy 2006. december 31-ig meghosszabbítja az eredeti engedélyt.
2. cikk
A 2375/2002/EK rendelet 9. cikkének második számozatlan bekezdésétől eltérően az e rendelet 1. cikkében szereplő behozatali engedélyek más harmadik országból, de nem az Amerikai Egyesült Államokból és Kanadából származó közönséges búza behozatalára is felhasználhatók.
3. cikk
(1) Az 1. cikkben előírt behozatali engedélyek alapján behozott árura vonatkozó vámáru-nyilatkozatok 44. rovatában az alábbi szöveget kell feltüntetni:
„A Bizottság 1688/2006/EK rendelete szerinti behozatal”.
(2) A tagállamok 2007. február 15-ig - elektronikus úton - közlik a Bizottsággal a következő adatokat:
a)
az 1. cikkben előírt behozatali engedély alapján behozott áru mennyisége (tonnában);
b)
a behozatalt lehetővé tevő behozatali engedély száma és kibocsátási időpontja.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 15-én.